Addi Andersen (CD), 1998-02-04:
Jeg vil starte med at takke fødevareministeren for en god og velafbalanceret redegørelse om fødevarepolitikken, og jeg mener, at en af de allerstørste kvaliteter ved denne redegørelse er, at den virkelig holder balancen godt.
Der sættes fokus på fødevaresikkerhed fra flere forskellige vinkler, men der er den indfaldsvinkel, at det er noget, der skal kunne lade sig praktisere både for producenterne, detailhandlerne og forbrugerne, og derfor lægges der ikke op til kæmpestore reformer lige her og nu.
Hvis jeg skal trække nogle elementer frem af det, der står nærmest for forandring, er det ideen om et enstrenget kontrolsystem, hvor levnedsmiddelkontrollen foreslås samlet i en regional statslig struktur.
Jeg vil lige slå fast, at CD bestemt ikke har noget at udsætte på den kommunale levnedsmiddelkontrol, men det kan ikke undgås, at administrationen af reglerne bliver forskellig, når de administreres forskellige steder, og når administrationen er forskellig, kan det betyde, at konkurrencen bliver skæv for virksomheder, som ellers skulle være stillet lige.
Så CD har ikke de samme betænkeligheder, som visse andre partier har.
Redegørelsen omtaler ofte sundhedsrisikoen i fødevarerne, lige fra salmonella til pesticidrester og brug af genmodificerede produkter.
Der skal ikke være nogen tvivl om, at forbrugeren skal være sikker på at få en god kvalitet, og derfor skal netop salmonellaen være et af de fødevarepolitiske områder, hvor der skal gøres en stor indsats. Men det er efter min mening ikke statens opgave at være opdragende eller stå med en løftet pegefinger for at fortælle forbrugeren, hvad der er rigtigt, eller hvad der er forkert.
Derfor er CD helt enig med fødevareministeren i, at forbrugeren skal have valgfrihed.
Vi er allerede helt fortrolige med de Ø-mærkede varer i supermarkedet og er også blevet bedre til at læse de deklarationer, der er sat på emballager med kød, færdigretter osv.
Når man hører nogle af partiernes udtalelser herinde, kunne man få det indtryk, at den danske forbruger er analfabet.
Det mener jeg ikke, og derfor er det en udmærket tanke, at det selvfølgelig skal være muligt at sælge produkter med genmodificerede ingredienser, hvis bare det er angivet, at varen indeholder disse produkter.
Så er det forbrugerens eget valg, om han vil købe dem eller ej.
Der bliver selvfølgelig det problem, som fødevareministeren selv pegede på i redegørelsen, at man så må definere en bagatelgrænse for, hvornår varen skal mærkes med, at den indeholder genmodificerede produkter.
Jeg skal ikke her tage stilling til, hvor grænsen skal ligge, men CD er indstillet på, at der skal være en bagatelgrænse.
CD kan godt støtte tanken om fortsat at forbyde anvendelse af hormoner til vækstfremmende formål i dyreproduktionen.
Bliver Danmark og EU imidlertid nødt til at acceptere anvendelsen af hormoner, skal det selvfølgelig klart fremgå af indpakning eller skiltning, at produktet er produceret under anvendelse af hormoner, og hvor produktet er kommet fra.
Jeg synes, regeringen skal roses for, at den melder ud og er åben over for funktionelle fødevarer.
Jeg ved, at industrien er glad for at blive imødekommet på dette område.
Nu er det så op til fødevareministeren, at der bliver fyldt noget ind i den ramme, som er skitseret.
Jeg savner måske en mere konkret tilkendegivelse fra ministeren af, hvad næste skridt på vejen er for at give virksomhederne mulighed for at lancere funktionelle fødevarer på det danske marked.
Tager regeringen kontakt til de berørte erhverv for at fylde rammerne ud?
Og hvad er tidsfristen for udfyldningen?
Det kunne jeg godt tænke mig at høre ministerens bud på.
Det er måske noget, man kan bruge det rådgivende fødevareudvalg til.
CD er godt tilfreds med, at man har nedsat dette udvalg, så alle sider af det fødevarepolitiske spektrum bliver hørt ved udmøntningen af regler m.v. Jeg vil til slut igen takke ministeren for redegørelsen, og CD bakker op om de initiativer, der er sat i gang, og jeg vil særlig takke for, at redegørelsen er en udstrakt hånd til fødevareindustrien og landbruget, og jeg håber, den må blive basis for, at Danmark fortsat vil ligge i førerfeltet på området.